शिवालिक प्रकाशन , दिल्ली से छपल “ गीत – गगन ” जवन श्री देवेन्द्र नाथ तिवारी के सम्पादन मूल रूप से गीत आ गजल संग्रह ह । डॉ. जौहर शफियाबादी भोजपुरी साहित्य में एगो मजबूत खम्भा के नाम ह जे मजबूती से भोजपुरी भाषा – साहित्य अउरी भोजपुरी मान्यता आन्दोलन के दिशा देवे में आपन अग्रणी भूमिका निभवले बानी आ अभियो निभावत बानी । “ गीत – गगन ” के रचनाकार डॉ. जौहर शफियाबादी बानी । “ गीत – गगन ” से पहिले इहाँ के दर्जन भर से बेसी किताब भोजपुरी में अलग अलग विधा ले के आ चुकल बा आ कुछ आवे के तइयारी में बा । “ गीत – गगन ” के माध्यम से श्री देवेन्द्र नाथ तिवारी , डॉ. जौहर शफियाबादी द्वारा रचल पूर्वांचल के संस्कृति के अनुरूप गीत , गजल ,लोरी , विधि – गीत , झूमर , चइती , पूर्वी , निर्गुण , होरी अउरी गावं-गीत के संकलन कइले बानी एकरा अलावा एहमे भोजपुरी के राष्ट्रीय गान के रूप में मितवा के संकलन बा । डॉ. जौहर शफियाबादी , भोजपुरी साहित्य के अलावा उर्दू साहित्य में भी सिद्धहस्त बानी आ इहाँ के जवार सूफी संत के रूप में भी जानेला । हिन्दुस्तान में विवीध संस्कृति आ समाज के दर्शन होला ओकर एगो झलक “ गीत – गगन ” में भी देखे के मिलत बा । “ गीत – गगन ” में कौव्वाली ,नात – शरीफ , मुजरा ,सूफी गीत के अलावा एहमे भजन के भी संकलन बा । “ गीत – गगन ” के माध्यम से पुर्वान्चल के दू गो मशहूर जिला गोपालगंज आ सारण के महिमा के बखान बाटे । गाँधी जी के कहल ह की गाय के दूध केतनो फायदा पहुचावे त का उ माई के दूध ना होला ओही तरे दुनिया के कवनो दोसर भाषा अपना माई भाषा के बराबरी नइखे कर सकत । “ गीत – गगन ” में एतना सामर्थ्य बा की इ रउरा के शहरी माहौल के खीच के रउरा के अपना लईकाई के इयाद दिलाई आ समग्र गावँ के चित्र रउरा आँखी के सोझा झल – झल लउकाई । “ गीत – गगन ” के यात्रा के दौरान रउरा बहुत अइसन शब्दन के मुलाकात होई जवना के रउरा शहरीकरण के एह युग में भुला चुकल होखेम । सोरठा गजल , रुबाई गजल ,दोहा गजल आ चौपाई गजल के रूप में रउरा कुछेक नाया परियोग देखे के मिली जवन रउरा हियरा के कल्पना के सागर में गोता मारे खतिरा मजबूर करी । “ गीत – गगन ” २०१६ में भोजपुरी साहित्य में एगो जोरदार आ असरदार दस्तक बा । एह किताब के कीमत १५० रुपया रखल बा , एह किताब के अपने सब पढ़ल जाव आ भोजपुरी साहित्य में एह नाया दस्तक के स्वागत कइल जाव ।
जलज कुमार अनुपम
बेतिया ,बिहार ।
bho_Deva bho_Deva bho_Deva